Epal

Epal (Malus domestica) merupakan sejenis tanaman saka berbuah pom dalam genus Malus dalam keluarga mawar (Rosaceae), dan juga antara tanaman yang paling banyak dicucuk tanam di dunia.
Pokok epal berasal dari Asia Barat, di mana leluhur liarnya masih ditemui. Terdapat lebih daripada 7,500 kultivar (baka) epal yang dikenali di dunia yang mendatangkan pelbagai ciri-ciri yang diingini. Kultivar epal berbeza dari segi hasil tanaman dan saiz mutlak pokok itu, walaupun bercambah dari penanti yang sama.

Maklumat botani

Pokok epal kecil dan berdaun luruh, mencapai ketinggian 3 hingga 12 meter (9.8 hingga 39.4 ft), dengan silara yang lebar dan selalunya amat beranting.Daun-daunnya disusun berselang-seli dan berbentuk bujur ringkas sepanjang 5 – 12 cm dan selebar 3–6 sentimeter (1.2–2.4 in) pada petiol 2 hingga 5 sentimeter (0.79 hingga 1.97 in), dengan hujung yang tajam, tepi bergerigi dan bahagian bawahnya yang sedikit berbulu. Bunga epal mekar pada musim bunga, serentak dengan percambahan daun. Bunganya putih dengan baur merah jambu yang beransur pudar, ada lima kelopak, dan mencapai diameter 2.5 hingga 3.5 sentimeter (0.98 hingga 1.38 in). Buahnya masak pada musim luruh, dan biasanya berdiameter 5 hingga 9 sentimeter (2.0 hingga 3.5 in). Teras buah epal mengandungi lima karpel yang tersusun seperti bintang lima mata, setiap satunya mengandungi satu hingga tiga biji benih.

Leluhur liar

Leluhurr liar Malus domestica ialah Malus sieversii yang ditemui hidup secara liar di pergunungan Asia Tengah di Kazakhstan, Kyrgyzstan, Tajikistan, dan Xinjiang, China, and possibly also Malus sylvestris.

Genom

Pada tahun 2010, sebuah konsortium pimpinan Itali mengumumkan bahawa mereka telah mentafsirkan seluruh genom epal (baka Golden Delicious). Ia mengandungi kira-kira 57,000 gen, jumlah tertinggi pada genom tumbuhan yang dikaji setakat ini dan lebih banyak gen daripada genom manusia (kira-kira 30,000).

Paganisme Eropah Utara

Dalam mitos Norse, dewi Iðunn digambarkan dalam prosa Snorra Edda (karya Snorri Sturluson abad ke-13) sebagai pembekal epal yang providing memberikan kemudaan abadi kepada dewa-dewi. Cendekiawan Inggeris, H. R. Ellis Davidson mengaitkan epal dengan amalan keagamaan dalam paganisme Jermanik yang melahirkan agama Norse. Beliau menunjukkan bahawa timba-timba berisi epal ditemui di tapak pengebumian kapal Oseberg di Norway, apalagi buah-buahan dan kekacang (Iðunn dikisahkan berubah menjadi kacang dalam Skáldskaparmál) yang ditemui dalam kubur lama orang Jermanik di England dan benua Eropah, mungkin membawa erti simbolik, dan kekacang masih merupakan lambang kesuburan yang pentinf di England barat daya.
Davidson memerhatikan hubungan antara epal dan Vanir, puak dewa-dewi yang dikaitkan dengan kesuburan dalam mitos Norse, dengan memetik contoh kisah Skírnir (utusan Freyr, dewa Vanir utama) menggunakan sebelas biji "epal emas" untuk memikat Gerðr, seperti yang diperikan dalam stanza 19 dan 20 Skírnismál. Davidson juga memerhatikan lagi hubungan antara kesuburan dan epal dalam mitos Norse, dalam bab 2 saga Völsunga ketika dewi utama Frigg menghantar epal kepada Raja Rerir yang merayu kepada dewa Odin untuk seorang putera, utusan Frigg (yang berbentuk burung gagak) menjatuhkan epal itu pada ribanya ketika baginda duduk di atas anak bukit. Setelah memakan epal itu, permaisuri Rerir hamil selama selama enam tahun lalu melahirkan seorang putera, iaitu wira bernama Völsung.

Mitos Yunani

Kisah epal terdapat dalam pelbagai tradisi keagamaan, baik sebagai benda mistik mahupun terlarang. Antara masalah yang dihadapi ketika mengenal pasti epal dalam keagamaan, mitos dan cerita rakyat, adalah bahawa perkataan "epal" digunakan sebagai istilah am untuk segala buah-buahan asing selain beri, tetapi termasuk kacang, selewat abad ke-17. Contohnya, dalam mitos Yunani, sang wira Heracles dikehendaki ke Kebun Hesperides untuk memetik epal emas dari Pokok Kehidupan di tengah-tengah kebun itu sebagai satu daripada Dua Belas Tugasnya.
Dewi perbalahan Yunani, Eris, menjadi kecewa setelah disisihkan dari upacara perkahwinan Peleus dan Thetis, lalu membalas dengan melontarkan epal emas yang terukir perkataan Καλλίστη (Kalliste, 'Untuk yang paling terjelita'), ke dalam majlis perkahwinan itu. Epal itu dituntut oleh tiga dewi, iaitu Hera, Athena, dan Aphrodite. Paris dari Troy dilantik untuk memilih penerimanya. Setelah disuap oleh Hera dan Athena, Aphrodite memikat Paris dengan wanita paling jelita di dunia, iaitu Helen dari Sparta. Paris mengurniakan epal itu kepada Aphrodite, maka secara tidak langsung mencetuskan Perang Trojan.
Justeru itu, di Yunani kuno, epal adalah buah suci dewi Aphrodite, maka tindakan membaling epal ke arah seseorang adalah melambangkan luahan cinta kepadanya; begitu juga, orang menyambut epal sebagai lambang penerimaan cinta.
Atalanta, juga dari mitos Yunani, berlumba dengan kesemua pelamarnya dalam cubaan mengelakkan perkahwinan. Beliau mengatasi mereka semua kecuali Hippomenes (atau Melanion, nama yang mungkin berasal dari melon, iaitu perkataan Yunani yang bererti "epal" atau buah-buahan secara amnya), yang menumpaskannya bukan kerana pantas tetapi dengan cara licik. Hippomenes sedar bahawa dirinya tidak boleh memenangi perlumbaan secara adil, jadi dia menggunakan tiga biji epal emas (kurniaan Aphrodite, dewi cinta) untuk mengalih perhatian Atalanta. Selepas berlari sepantas boleh sambil memanfaatkan ketiga-tiga epal itu, Hippomenes akhirnya berjaya memenangi perlumbaan dan hati Atalanta.

Epal di Taman Firdaus

Walaupun tidak dipastikan buah khuldi dalam Kitab Genesis itu apa, namun ramai penganut Kristian percaya bahawa buah itu merupakan sebiji epal yang digunakan untuk Siti Hawa untuk memujuk Adam agar berkongsi dengannya. Ini mungkin berpunca daripada para pelukis zaman Renaissance yang menokokkan unsur mitos Yunani dalam adegan injili (walaupun adakalanya epal digantikan oleh buah delima mengikut tafsiran pihak tertentu). Dalam hal ini, buah khuldi Firdaus menjadi epal kerana dipengaruhi kisah epal emas dari Kebun Hesperides. Justeru itu, dalam kisah Genesis ini, epal menjadi lambang pengetahuan, hidup abadi, godaan, kejatuhan manusia kerana dosa, dan dosa itu sendiri. Dalam bahasa Latin, perkataan untuk "epal" dan "kejahatan" adalah serupa dalam bentuk tunggal (malus—epal, malum—jahat), dan seiras dalam bentuk jamak (mala), dan mungkin ini juga yang mempengaruhi gagasan epal sebagai buah khuldi dalam kitab Injil.

Kultivar epal

Terdapat lebih 7,500 kultivar (baka) epal yang diketahui setakat ini di kawasan-kawasan beriklim sederhana dan subtropika. Kebanyakan kultivar epal ini ditanam untuk dimakan mentah, dimasak atau dijadikan sider. Epal untuk sider biasanya terlalu masam dan pedar untuk dimakan mentah, tetapi memberikan perisa yang cukup memuaskan (dan tidak tertanding oleh epal makan mentah) kepada sider.
Kultivar epal komersil biasanya lembut tetapi rangup. Selain itu, epal komersil sewajarnya ada kulit yang berwarna terang, tidak keperangan, mudah diangkut, boleh disimpan lama-lama, berhasil tinggi, kalis penyakit, berbentuk biasa 'Red Delicious', dan berasa enak. Epal moden biasanya lebih manis daripada kultivar lama kerana rasa epal yang diingini berubah-ubah mengikut peredaran zaman. Kebanyakan orang Amerika Utara dan Eropah menggemari epal subasid yang manis, tetapi epal masam juga tidak kurang peminatnya. Epal yang teramat manis tanpa rasa asid adalah hangat di Asia, khususnya di India.
Kultivar epal lama selalunya berbentuk ganjil, keperangan dan pelbagai tekstur dan warna. Ada yang mendapati bahawa epal lama ini lebih rasanya berbanding kultivar moden, tetapi mengalami masalah lain yang menjadikannya kurang sesuai untuk diperdagangkan, seperti hasil rendah, kerentanan kepada penyakit, atau kurang tahan lama dalam simpanan atau pengangkutan. Masih ada beberapa kultivar lama yang dihasilkan secara besar-besaran, tetapi selalunya dihidupkan oleh pekebun rumah dan petani yang menjual terus ke pasar setempat. Banyak kultivar epal ganjil yang mempunyai rasa dan rupa tersendiri yang masih wujud; kempen pemuliharaan epal dilancarkan di merata dunia untuk memelihara kultivar-kultivar berkenaan daripada pupus. Di United Kingdom, kultivar lama seperti 'Cox's Orange Pippin' dan 'Egremont Russet' masih menjadi hasil dagangan utama walaupun berhasil rendah dan mudah dijangkiti penyakit dari segi pemahaman moden.

Pembiakan epal

Di alam liar, pokok epal agak mudah bercambah dari benih, tetapi sama dengan buah-buahan saka, epal biasanya membiak secara asepsis dengan bercantum, kerana kecambah epal merupakan sejenis "heterzigot melampau", iaitu tidak mewarisi DNA dari induk untuk menghasilkan epal baru dengan sifat-sifat induk, sebaliknya menjadi berbeza sangat dari induknya. Kebanyakan kultivar epal baru memulakan kitaran hidup sebagai kecambah yang wujud secara kebetulan atau dibiakkan dengan menyilangkan kultivar yang mempunyai ciri-ciri yang diingini. Pokok epal juga boleh tumbuh tunas ganjil (mutasi pada satu dahan) yang merupakan strain yang diperbaharui dari kultivar induk, ataupun membentuk kultivar baru yang jauh berbeza dari pokok induk.
Penanam epal menghasilkan epal yang lebih kukuh menerusi proses penyilangan. Misalnya, sejak 1930-an, Stesen Ujikaji Excelsior di Universiti Minnesota telah memperkenalkan kultivar epal lasak penting yang ditanam secara meluas di seluruh negeri Minnesota dan Wisconsin, baik secara komersil mahupun untuk kegunaan sara diri. Antara kultivar-kultivar baru itu termasuk 'Haralson' (tanaman epal yang paling meluas di Minnesota), 'Wealthy', 'Honeygold', dan 'Honeycrisp'.
Tanaman epal juga disesuaiiklimkan di kawasan beraltitud tinggi di Ecuador, di mana ia berbuah dua kali setahun kerana keadaan beriklim sederhana sepanjang tahun.

Pematangan dan pemetikan

Kultivar epal berbeza dari segi kadar hasil dan saiz mutlak pokoknya, walaupun tumbuh di atas pokok penanti yang sama. Ada sesetengah kultivar, pokoknya akan tumbuh menjadi amat besar jika dibiarkan tanpa dipangkas, sehingga boleh lebih berbuah lagi, tetapi menyukarkan kerja memetik buah. Pokok yang matang biasanya mampu berbuah 40–200 kilogram (88–441 lb) setahun. Buah epal dipetik dengan menggunakan tangga tiga penjuru yang direka untuk melalui celah-celah dahan pokok. Pokok kerdil boleh berbuah 10–80 kilogram (22–176 lb) setahun.

Penyimpanan

Buah epal untuk tujuan komersil boleh disimpan selama berbulan-bulan dalam bilik beratmosfera terkawal untuk menangguhkan bermulanya proses menjadi masak yang teraruh oleh etilena. Buah-buah epal biasanya disimpan dalam bilik yang mengandungi karbon dioksida yang lebih pekat dengan pengembungan udara yang tinggi untuk menghalang kepekatan etilena daripada mencecah jumlah yang lebih tinggi serta memperlahankan proses menjadi masak. Buah epal masih meneruskan proses menjadi masak walaupun dipetik.
Untuk simpanan dalam rumah, kebanyakan jenis epal boleh disimpan selama kira-kira dua minggu apabila disimpan di bahagian paling sejuk dalam peti sejuk (iaitu di bawah 5 °C). Ada juga kultivar epal yang lebih tahan lama, termasuk Granny Smith dan Fuji.

Rekod

Guinness World Records melaporkan bahawa epal terbesar yang diketahuinya mempunyai berat 1.849 kg (4 lb 1 oz) dan pernah ditanam di bandaraya Hirosaki, Jepun pada tahun 2005.

Epal gugur

Umumnya, adalah selamat untuk memakan buah epal yang gugur (bukan dipetik), namun terdapat risiko keracunan makanan jika dusunnya juga tempat menternak haiwan yang boleh mencemar pokok epal dengan membuang tinja, apatah lagi risikonya makin tinggi jika epal itu digunakan untuk membuat sider atau jus buatan sendiri (tanpa pempasteuran) sehingga menggandakan bakteria E. coli.
Sebaliknya, jika epal itu dimakan mentah tanpa risiko pencemaran dari tinja haiwan, maka adalah selamat untuk memakan epal gugur, walaupun sedikit reput atau bercacing, ataupun direndam dalam air yang dibubuh garam untuk membunuh cacing. Kulapuk pada buah boleh ditanggalkan dengan merendamkan buah itu dalam air yang dibubuh cuka, tetapi jika kulapuknya terlalu banyak, maka mungkin masih ada kulapuk yang tinggal sehingga menimbulkan masalah kesihatan seperti tindak balas alergi dan masalah pernafasan.

Alahan epal

Sindrom alahan mulut merupakan tindak balas alergi yang dialami oleh sesetengah orang kerana kesan debunga yang tertinggal pada buah epal. Disebabkan debunga itu adalah perengsa utamanya, hanya epal mentah yang menyebabkan tindak balas alergi, terutama pada bahagian kulitnya. Epal yang dimasak tidak menimbulkan tindak balas alergi kerana protein debunga dinyahaslikan oleh haba sehingga tidak menyusahkan sesiapa yang sensitif kepadanya. Seseorang yang alah dengan epal juga berdepan dengan alahan dengan buah-buahan lain dalam famili Rosaceae termasuk pic dan kacang hazel.
Simptom alahan epal selalunya ringan sahaja, seperti merasai kegatalan atau bengkak pada mulut dan bibir, mata berair, hidung berair dan bersin. Sesiapa yang terlalu sensitif mungkin akan mengalami geligata, sakit abdomen dan cirit-birit.